
Θέμα: Νέες κλήσεις σε πειθαρχικά εκπαιδευτικών της ΕΛΜΕ Πειραιά με τις κατηγορίες της «ανάρμοστης συμπεριφοράς» και της «κακόβουλης κριτικής»- Κάτω τα χέρια από τους αγωνιζόμενους εκπαιδευτικούς, τη συνδικαλιστική και πολιτική δράση

Μετά την κλήση απεργών εκπαιδευτικών ενάντια στην αξιολόγηση τον Ιούλιο σε Κομοτηνή και Τρίπολη, σειρά έχουν οι κλήσεις στα πειθαρχικά συμβούλια αγωνιζόμενων εκπαιδευτικών, που αμφισβητούν στην πράξη την κυρίαρχη πολιτική της κυβέρνησης στην εκπαίδευση. Μια πολιτική που είναι πλήρως εναρμονισμένη με την γενικότερη πολιτική του συστήματος και φυσικά με αυτήν της ΕΕ και του ΟΟΣΑ. Μια πολιτική που στόχο έχει την άμεση ή έμμεση ιδιωτικοποίηση και εμπορευματοποίηση λειτουργιών  του δημόσιου και δωρεάν σχολείου.

Έτσι λοιπόν την Τετάρτη 5 Αυγούστου 2026 κλήθηκαν σε απολογία 5 εκπαιδευτικοί της ΕΛΜΕ Πειραιά ( Καββαδίας Γιώργος συνταξιούχος εδώ και 2 χρόνια, Καλούσης Ακρίτας, μέλος του ΔΣ της ΕΛΜΕ και πρώην μέλος του ΔΣ της ΟΛΜΕ, Μητρόπουλος Δημήτρης μέλος της ΕΛΜΕ Χανίων τώρα, η Νάση Σακκιώτη μέλος της ΕΛΜΕ Πειραιά, Νεκτάριος Χατζηανδρέου, μέλος της ΕΛΜΕ Πειραιά) με την κατηγορία «της αναξιοπρεπούς ή ανάρμοστης ή ανάξιας για υπάλληλο συμπεριφοράς εκτός υπηρεσίας». Η πρώτη κατηγορία  αφορά τη συμμετοχή των εκπαιδευτικών στη στάση εργασίας και την κινητοποίηση που είχε κηρύξει η ΑΔΕΔΥ στις 10/05/2023 ενάντια στον διαγωνισμό PISA, έναν διαγωνισμό κατάταξης, κατηγοριοποίησης και αξιολόγησης σχολείων και εκπαιδευτικών που οδηγεί σε οδυνηρά αποτελέσματα και στόχο έχει τα μορφωτικά δικαιώματα των παιδιών και τα εργασιακά δικαιώματα των εκπαιδευτικών. Στον δε Γ. Καββαδία έχουν προσθέσει και τα "παραπτώματα" «της κακόβουλης κριτικής των πράξεων της προϊσταμένης αρχής και της μη τήρησης εχεμύθειας» για τα οποία είχε απαλλαγεί διοικητικά τον Οκτώβρη του 2024. Στον δε Νεκτάριο Χατζηανδρέου προσάπτουν τις κατηγορίες «της αναξιοπρεπούς ή ανάρμοστης ή ανάξιας για υπάλληλο συμπεριφοράς εντός υπηρεσίας και της κακόβουλης κριτικής των πράξεων της προϊσταμένης αρχής που γίνεται δημοσίως, με σκόπιμη χρήση εν γνώσει εκδήλως ανακριβών στοιχείων ή με χαρακτηριστικά απρεπείς εκφράσεις». Για σχόλιο που είχε γράψει σε μια ομάδα viber του ΣΔ του σχολείου του με αφορμή την κατάρρευση της τράπεζας θεμάτων στις ενδοσχολικές εξετάσεις τον Ιούνιο του 2023.

Πέρα από τις ανυπόστατες κατηγορίες και τη σκευωρία από τη διοίκηση, η συγκεκριμένη υπόθεση είναι η πρώτη που αφορά την ποινικοποίηση της συνδικαλιστικής δράσης και της συμμετοχής εκπαιδευτικών σε κινητοποιήσεις που έχουν αποφασίσει τα συνδικάτα και τα σωματεία. Όπως είναι γνωστό ακολούθησαν κι άλλες έκτοτε. Εντάσσεται φυσικά σε ένα γενικότερο πλαίσιο εκφοβισμού και τρομοκράτησης που επιχειρεί η κυβέρνηση για να ανακόψει τις αντιστάσεις που γενούν η οργή και η αγανάκτηση τόσο των εκπαιδευτικών όσο και των μαθητών και γονέων για την άσχημη κατάσταση που επικρατεί στο δημόσιο σχολείο και που μόνη υπεύθυνη είναι η κυβέρνηση και η πολιτική διάλυσης και υποβάθμισης του δημοσίου σχολείου και προώθησης των ιδιωτικών συμφερόντων και σ’ αυτόν τον τομέα. Στοχεύουν όχι μόνο τα συνδικαλιστικά δικαιώματα των εκπαιδευτικών και τα σωματεία, αλλά και το δικαίωμα μαθητών και γονέων να έχουν άποψη και γνώμη και στρέφονται ενάντια σε ολόκληρη την εκπαιδευτική κοινότητα, από την οποία οι διοικούντες απαιτούν το ρόλο του παθητικού θεατή και του κομπάρσου μπροστά στην καταστροφική για τη δημόσια εκπαίδευση πολιτική τους.

Μέσα σε όλα αυτά δεν ξεχνούμε και την εκδικητική καθυστέρηση και την προσπάθεια και οικονομικής εξόντωσης της Χρύσας Χοτζόγλου που παρά την εισήγηση του πειθαρχικού συμβουλίου να γυρίσει στο σχολείο της, μετά από σχεδόν ενάμιση χρόνο αργίας, η κυβέρνηση, το υπουργείο και φυσικά η ίδια η υπουργός υπέγραψε μόλις πριν από λίγες μέρες την επιστροφή της στο σχολείο. 

· Καταδικάζουμε και καταγγέλλουμε την ποινικοποίηση της συνδικαλιστικής δράσης των σωματείων, την απόπειρα ποινικοποίησης των αγώνων, των απεργιών και των συγκεντρώσεων. Θα μας βρουν όπως κάθε φορά, μπροστά τους!

· Καλούμε τα σωματεία της εκπαίδευσης(ΕΛΜΕ,ΣΕΠΕ, ΟΛΜΕ, ΔΟΕ)και φυσικά όλα τα σωματεία εργαζομένων να πάρουν αποφάσεις καταδίκης της νέας απόπειρας ποινικοποίησης της συνδικαλιστικής δράσης.

· Να πραγματοποιηθεί συγκέντρωση διαμαρτυρίας και καταδίκης αυτής της πολιτικής στο επόμενο διάστημα, η ημέρα και η ώρα θα καθοριστούν αφού ληφθούν οι φάκελοι του κατηγορητηρίου. 
Να σταματήσουν τώρα όλες οι διώξεις
Καμία ποινικοποίηση της συνδικαλιστικής και πολιτικής δράσης

Συνεχίζουμε μαζικά την Απεργία-Αποχή από την αξιολόγηση- κατάργηση όλου του νομοθετικού πλαισίου για την αξιολόγηση

Μέχρι τη νίκη!
ΓΙΑ ΤΟ ΔΣ
Η πρόεδρος                                      Ο γραμματέας
                                      
Ρέππα Ντίνα                                   Μαρούτας Γιάννης
